ຍີ່ປຸ່ນສົ່ງທູດ ກັບຄືນໄປເກົາຫຼີໃຕ້ ຫລັງຈາກຮຽກໂຕຄືນ ອາທິດແລ້ວນີ້
ເອກອັກຄະລັດຖະທູດ Masatoshi Muto ຈະກັບຄືນໄປກຸງ Seoul ເພື່ອຊ່ອຍຈັດແຈງຫາທາງແກ້ໄຂ ບັນຫາຂັດແຍ້ງ ໃນເລື່ອງໝູ່ເກາະ ທີ່ເອີ້ນກັນວ່າ Takeshima ໃນຍີ່ປຸ່ນ ແລະ Dokdo ໃນເກົາຫຼີໃຕ້.
ຍີ່ປຸ່ນ ໄດ້ສົ່ງເອກອັກຄະລັດຖະທູດຂອງຕົນ ກັບຄືນໄປເກົາຫຼີໃຕ້ ນຶ່ງອາທິດຫຼັງຈາກໄດ້ເອີ້ນທ່ານກັບຄືນປະເທດ ລຸນຫຼັງທີ່ບັນຫາ ຂັດແຍ້ງກ່ຽວກັບເລື່ອງໝູ່ເກາະ ໄດ້ເພີ່ມທະວີຄວາມຮຸນແຮງຂຶ້ນ ລະຫວ່າງສອງປະເທດເພື່ອນບ້ານ ເອເຊຍນັ້ນ ລັດຖະມົນຕີການຕ່າງປະເທດຍີ່ປຸ່ນ ທ່ານ Koichiro Gemba ໄດ້ກ່າວໃນວັນພຸດມື້ນີ້ວ່າ ເອກອັກຄະລັດຖະທູດ Masatoshi Muto ຈະກັບຄືນໄປກຸງ Seoul ເພື່ອຊ່ອຍຈັດແຈງຫາທາງແກ້ໄຂ ກ່ຽວກັບບັນຫາຂັດແຍ້ງໃນເລື່ອງໝູ່ເກາະທີ່ເອີ້ນກັນວ່າ Takeshima ໃນຍີ່ປຸ່ນ ແລະ Dokdo ໃນເກົາຫຼີໃຕ້ ກຸງໂຕກຽວ ໄດ້ເອີ້ນເອກອັກຄະລັດຖະທູດກັບຄືນປະເທດ ໃນອາທິດແລ້ວນີ້ ເພື່ອປະທ້ວງ ຕໍ່ການເດີນທາງໄປຍັງ ເກາະຍຸດທະສາດດັ່ງກ່າວຂອງປະທານາທິບໍດີເກົາຫຼີໃຕ້ທ່ານ Lee Myung-bak ຊຶ່ງ ເປັນທີ່ຄາດຄິດກັນວ່າ ຫ້ອມລ້ອມໄປດ້ວຍແຫຼ່ງພະລັງງານສຳຮອງນັ້ນ ໃນວັນອັງຄານວານນີ້ ທາງຝ່າຍເກົາຫຼີໃຕ້ ບໍ່ໄດ້ໃຫ້ຄວາມສຳຄັນຕໍ່ການສະເໜີຂອງຝ່າຍ ຍີ່ປຸ່ນ ທີ່ຈະຍື່ນຟ້ອງບັນຫາຂັດແຍ້ງທີ່ມີມາເປັນເວລາຫຼາຍທົດສະວັດຕໍ່ສານໂລກ ນອກຈາກວ່າ ທັງ 2 ຝ່າຍສາມາດຕົກລົງກັນໄດ້ ສານໂລກກໍຈະບໍ່ເປີດການດຳເນີນ ຄະດີນີ້ ບັນຫາຂັດແຍ້ງດັ່ງກ່າວ ຍັງເປັນອັນຕະລາຍ ຕໍ່ການເຈລະຈາລະຫວ່າງນາຍົກ ລັດຖະມົນຕີຍີ່ປຸ່ນ ທ່ານ Yoshihiko Noda ແລະປະທານາທິບໍດີເກົາຫຼີໃຕ້ ທ່ານ Lee Myung-bak ທີ່ກຳນົດຈະມີຂຶ້ນເດືອນໜ້ານີ້ ຢູ່ຂ້າງນອກກອງປະຊຸມຂອງອົງການຮ່ວມມື ເສດຖະກິດແຫ່ງຂົງເຂດເອເຊຍ-ປາຊີຟິກ ຫຼື APEC